WICE วิ่ง 3% โบรกฯอัพกำไรปี 65 แตะ 578 ลบ. มองค่าระวางเรือสูง ชูเป้า 22.10 บ.
WICE บวก 3% โบรกฯแนะ “ซื้อ” เป้า 22.10 บ. ปรับกำไรปี 65 ขึ้น 27% แตะ 578 ลบ. คาดค่าระวางเรือตู้สินค้าก็ยังคงยืนสูงต่ออาจลากยาวไปอย่างน้อยกลางปีหน้า
21 ธ.ค. 2564

ผู้สื่อข่าวรายงานว่าวันนี้ (21 ธ.ค. 2564) ราคาหุ้น บริษัท ไวส์ โลจิสติกส์ จำกัด (มหาชน) หรือ WICE ณ เวลา 11:38 น. อยู่ที่ระดับ 18.20 บาท เพิ่มขึ้น 0.60 บาท หรือ 3.41% โดยทำจุดสูงสุดที่ 18.70 บาท และทำจุดต่ำสุดที่ 17.60 บาท ด้วยมูลค่าการซื้อขาย 244.50 ล้านบาท

บล.เมย์แบงก์ (ประเทศไทย) ระบุในบทวิเคราะห์ฯ ว่า หลังบริษัทฯ รายงานกำไรไตรมาส 3/2564 ทำสถิติใหม่และสูงกว่าคาด 15% โดยค่าระวางเรือตู้สินค้าก็ยังคงยืนสูงต่อ ซึ่งผู้ประกอบการหลายรายให้ความเห็นตรงกันว่าจะลากยาวไปอย่างน้อยกลางปีหน้า ขณะที่ธุรกิจขนส่งสินค้าข้ามพรมแดน WICE โดดเด่นที่สุดในกลุ่มก็กำลังจะทิ้งห่างออกไปอีกด้วยบริการ Road-Rail เชื่อมอาเซียนกับจีน ซึ่งพิจารณาแล้วเชื่อว่าจะได้รับการตอบรับที่ดีมากจากลูกค้า จึงมองว่าทิศทาง WICE จะยังคงสดใสต่อในปี 2565
ทั้งนี้ด้วยอัตราค่าระวางเรือตู้สินค้ายังยืนสูงยาวต่อเนื่อง และรายได้จากการขนส่งทางทะเลยังสูงถึง 56% ของรายได้รวม จึงเชื่อว่า WICE จะรายงานกำไรไตรมาส 4/2564 ที่ 167 ล้านบาท เพิ่มขึ้น 3.20% จากไตรมาสก่อน และเพิ่มขึ้น 180.50% จากงวดเดียวกันของปีก่อน ซึ่งจะเป็นสถิติใหม่อีกครั้ง
อย่างไรก็ดีแนะนำ “ซื้อ” พร้อมทั้งปรับประมาณการกำไรปี 2565 ขึ้น 26.70% เป็น 578 ล้านบาท เพิ่มขึ้น 10.70% จากงวดเดียวกันของปีก่อน ได้ราคาเหมาะสมใหม่ 22.10 บาท/หุ้น อิง P/E เฉลี่ย 4 ปีที่ 25.00 เท่า